ΓΡΑΠΤΗ ΕΡΩΤΗΣΗ P-0572/99

υποβολή: Rinaldo Bontempi (PSE) προς την Επιτροπή

(3 Μαρτίου 1999)

Θέμα: Δικαίωμα νερού για όλους

Η Επιτροπή αναγνώρισε με διάφορες σημαντικές πρωτοβουλίες ("Groundwater Action Plan", οδηγία πλαίσιο για το νερό, "Guidelines for water resources development coopetarion") την κρίσιμη σημασία που έχει η βιώσιμη και αλληλέγγυα διαχείριση των υδάτων.

Παρά τις πρωτοβουλίες αυτές όπως και τις εξίσου αξιέπαινες που ανελήφθησαν σε διεθνές επίπεδο από φορείς όπως οι PNUD, PNUE, Παγκόσμια Τράπεζα, FAO, OMS και OMM, η πρόσβαση σε πόσιμο νερό παραμένει για 1,5 δισ. ατόμων ένα βασικό ατομικό και συλλογικό δικαίωμα που δεν γίνεται σεβαστό.

Οι πρόσφατες εμπειρίες ιδιωτικοποίησης της ιδιοκτησίας και των υπηρεσιών παροχής ύδατος - π.χ. στο Ηνωμένο Βασίλειο - δεν αφήνουν να διαφανούν ελπίδες ότι το δικαίωμα στο νερό θα διασφαλίζεται για όλους στην περίπτωση που επικρατήσει η τάση ιδιωτικοποίησης.

1. Τί σκοπεύει να κάνει η Επιτροπή, πέραν των πρωτοβουλιών που έχει ήδη αναλάβει, προκειμένου να συμβάλει ώστε να διασφαλισθεί πράγματι το δικαίωμα στο νερό για το σύνολο του παγκόσμιου πληθυσμού;

2. Δεν θεωρεί η Επιτροπή ότι η Ευρωπαϊκή Ένωση θα έπρεπε να προαγάγει μία διεθνή πρωτοβουλία με θέμα "Νερό για όλους";

3. Δεν θεωρεί η Επιτροπή ότι, στο πλαίσιο της συνεργασίας για την ανάπτυξη και με την προοπτική ότι το 2020 σε περιοχές του κόσμου όπως η Αφρική, η Ασία και η Λατινική Αμερική, όπου ήδη υπάρχει λειψυδρία, ο πληθυσμός θα αυξηθεί κατά 1 δισ. κατοίκους και άνω, καθίσταται επείγουσα η αντιμετώπιση του θέματος αυτού ως θεμελίου της ζωής και επομένως στο ευρύτερο πλαίσιο του σεβασμού των ανθρωπίνων δικαιωμάτων;

Απάντηση του κ. Pinheiro εξ ονόματος της Επιτροπής

(8 Απριλίου 1999)

Η πρόσβαση στο πόσιμο ύδωρ και στις υπηρεσίες εξυγίανσης του ύδατος αποτελεί μέρος των βασικών αναγκών των πιο ευάλωτων στρωμάτων του πληθυσμού που πρέπει να ικανοποιηθούν για να μειωθεί η φτώχεια και να βελτιωθεί η υγεία αυτών των πληθυσμών. Στο πλαίσιο της κοινοτικής βοήθειας για την ανάπτυξη, η Επιτροπή στηρίζει τις χώρες που εντάσσουν αυτόν τον τομέα στις προτεραιότητες των προγραμμάτων τους. Σάυτό προστίθεται η στήριξη των σχεδίων των μη κυβερνητικών οργανώσεων (ΜΚΟ). Η συμμετοχή των δικαιούχων στην εφαρμογή και στη διαχείριση των βασικών υπηρεσιών αποτελεί ουσιαστικό στοιχείο κάθε δράσης στον τομέα ανεφοδιασμού σε ύδωρ και εξυγίανσης.

Η Επιτροπή καθόρισε τις κατευθυντήριες αρχές (θεσμικές, κοινωνικές, οικονομικές), σε συνεργασία με τα κράτη μέλη, στις "Κατευθυντήριες οδηγίες για τη συνεργασία για την ανάπτυξη στον τομέα των πόρων σε ύδωρ", που δημοσιεύθηκαν στο τέλος του 1998(1). Αυτό το έγγραφο που καθορίζει μία στρατηγική προσέγγιση προς μια βιώσιμη διαχείριση των πόρων σε ύδωρ, πρέπει να βελτιώσει την ποιότητα και τη συνάφεια των παρεμβάσεων, ειδικότερα στον τομέα ανεφοδιασμού σε ύδωρ και εξυγίανσης στο αγροτικό και αστικό περιβάλλον, χωρίς να αγνοούνται οι ευρύτερες αστικές ζώνες γύρω από τις πόλεις που είναι συνήθως οι πιο μειονεκτικές σάυτόν τον τομέα.

Η Επιτροπή εξετάζει επίσης το ζήτημα της πρόσβασης σε ύδωρ επαρκούς ποιότητας και ποσότητας μέσα στο πλαίσιο του ευρύτερου ευρωπαϊκού χώρου. να πρωτόκολλο σχετικά με το ύδωρ και την υγεία καταρτίζεται στο πλαίσιο της Σύμβασης των Ηνωμένων Εθνών - Κοινότητας (ΗΕ-ΕΚ) για την προστασία των διαμεθοριακών υδατορρευμάτων και διεθνών λιμνών σε στενή συνεργασία με την Παγκόσμια Οργάνωση Υγείας- Ευρώπη. να κεντρικό σημείο αυτού του πρωτοκόλλου είναι η εξυγίανση του πόσιμου ύδατος και η επεξεργασία των αστικών λυμάτων με στόχο να διασφαλιστεί η παροχή κατάλληλου πόσιμου ύδατος για όλο τον πληθυσμό. Η Επιτροπή συμμετέχει σάυτό το έργο από κοινού με τα κράτη μέλη καθώς και με τις χώρες της Κεντρικής και Ανατολικής Ευρώπης. Το πρωτόκολλο θα ανοιχθεί προς υπογραφή στην προσεχή Υπουργική Διάσκεψη για το περιβάλλον και την υγεία που θα λάβει χώρα στο Λονδίνο τον Ιούνιο 1999.

Η Επιτροπή μαζί με τα κράτη μέλη παίζει επίσης σημαντικό ρόλο στην ανάπτυξη ολοκληρωμένης και βιώσιμης πολιτικής στον τομέα του ύδατος στο πλαίσιο της επιτροπής των ΗΕ για τη βιώσιμη αναπτυξιακή διαδικασία.

(1) ISBN 92-828-4454-4.